《林员外东瓯斗城图引》
明代·郑善夫

连山苍苍若星宿，大江孤屿象云搆。我行东南未见此，云是东瓯斗城子。

巽吉仁王柄东指，松坛华盖魁堪拟。西山岧峣作领袖，就中陈迹无不有。

前有王将军，后有谢太守。白云春草芜没久，墨池岁岁生芳茆。

自有王谢经行处，至今景物无尘垢。绍兴以来产俊英，周刘郑薛次第兴。

咸淳之上二百载，醇正无过王龟龄。要皆山川所毓秀，亦自守者善造就。

林侯风流士，直驾王谢后。宾御尽才藻，形胜布篆籀。

功成北首谁与娱，但写江山入画图。行边似防百怪出，耳畔长闻海波入。

驻鹤亭，吹笙台。更有雁荡四百峰崔巍，千年陵谷辞劫灰。

我生胡为处溷浊，明日黄冠归去来。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。